### NN 109/2022 (21.9.2022.), Izmjene i dopune Statuta Hrvatske psihološke komore

Hrvatska psihološka komora

1619

Na temelju članaka 27. i 32. Zakona o psihološkoj djelatnosti (»Narodne novine«, broj 98/19 i 18/22) te članka 41. Statuta Hrvatske psihološke komore (»Narodne novine«, broj 21/21), Skupština Hrvatske psihološke komore na 48. sjednici održanoj 17. rujna 2022. godine, uz prethodnu suglasnost ministarstva nadležnog za poslove socijalne skrbi klasa: 550-06/22-01/55, urbroj: 524-09-01-02/4-22-4 od 16. rujna 2022. godine, donosi

IZMJENE I DOPUNE STATUTA

HRVATSKE PSIHOLOŠKE KOMORE

Članak 1.

U Statutu Hrvatske psihološke komore (»Narodne novine«, broj 21/21), u članku 5. stavku 3. iza riječi »pečat« dodaju se riječi »i žig«.

Članak 2.

Članak 6. stavak 1. mijenja se i glasi:

»(1) Član Komore može biti svaka fizička osoba koja ima završen preddiplomski i diplomski sveučilišni studij psihologije ili integrirani preddiplomski i diplomski sveučilišni studij psihologije u Republici Hrvatskoj ili mu je priznata inozemna stručna kvalifikacija za obavljanje regulirane profesije – psiholog, u skladu sa Zakonom o psihološkoj djelatnosti i posebnim propisima.«.

Članak 3.

U članku 9. stavci 2. i 3. brišu se.

Dosadašnji stavci 4. i 5. postaju stavci 2. i 3.

Dosadašnji stavak 6. koji postaje stavak 4., mijenja se i glasi:

»(4) Način rada tijela Komore pobliže se uređuje poslovnikom koji donosi svako tijelo pojedinačno.«.

Članak 4.

Iza članka 9. dodaje se novi članak 9.a koji glasi:

»Članak 9.a

(1) Za potrebe izvršavanja pojedinih ovlasti Komore ili obavljanje poslova stalnog karaktera Skupština može općim aktima osnivati povjerenstva.

(2) Za potrebe praćenja, proučavanja i unapređivanja razvoja psihološke struke te druge stručne i znanstvene aktivnosti u pojedinom području psihološke djelatnosti Upravni odbor može odlukama osnivati stručne razrede.

(3) Za potrebe izvršavanja pojedinih zadataka i razmatranje pitanja od značaja i zajedničkog interesa članova Skupština, Upravni odbor ili Predsjednik Komore mogu osnivati odbore, radne skupine, stručne savjete, ekspertne radne skupine i druga radna tijela koja mogu biti stalnog ili privremenog karaktera.

(4) Osnivanje, ustrojstvo, djelokrug i način rada te druga pitanja vezana za povjerenstva, stručne razrede i druga radna tijela uređuju se općim aktima Komore.«.

Članak 5.

Iza članka 9.a dodaje se novi članak 9.b koji glasi:

»Članak 9.b

(1) Članovi Komore na neposrednim i tajnim izborima biraju predstavnike članova Komore u Skupštini (u daljnjem tekstu: članovi Skupštine).

(2) Pasivno i aktivno biračko pravo ostvaruju se u istoj izbornoj jedinici.

(3) Pravo birati članove Skupštine iz pojedine izborne jedinice imaju članovi Komore koji imaju prebivalište na području iste izborne jedinice ili koji su u radnom odnosu kod poslodavca koji ima sjedište na području izborne jedinice.

(4) Za člana Skupštine iz pojedine izborne jedinice ima pravo biti biran član Komore koji na dan stupanja na snagu odluke o raspisivanja izbora ima prijavljeno prebivalište na području izborne jedinice za koju se kandidira ili koji je na dan raspisivanja izbora u radnom odnosu kod poslodavca koji ima sjedište na području izborne jedinice.

(5) Članovi Komore se za potrebe provođenja izbora za članove Skupštine smatraju pripadnicima izborne jedinice u kojoj imaju pravljeno prebivalište. Prijavljenim prebivalištem smatra se prebivalište člana upisano u Registru članova Komore.

(6) Član Komore koji svoje biračko pravo želi ostvariti na području izborne jedinice u kojoj poslodavac kod kojeg je u radnom odnosu ima sjedište, mora to prijaviti najkasnije prilikom prijave za sudjelovanje na sjednici Skupštine na kojoj se provode izbori.

(7) Članovi Komore bez prebivališta u Republici Hrvatskoj svoje aktivno ili pasivno biračko pravo na izborima za Skupštinu ostvaruju u izbornoj jedinici u kojoj na dan stupanja na snagu odluke o raspisivanja izbora imaju prijavljeno boravište, osim u slučaju članova Komore bez prebivališta ili boravišta u Republici Hrvatskoj koji svoje aktivno ili pasivno biračko pravo ostvaruju u Gradu Zagrebu.«.

Članak 6.

Članak 10. mijenja se i glasi:

»Članak 10.

(1) Članovi Nadzornog odbora ne mogu biti članovi tijela Komora iz članka 9. stavka 1. točke b), c), d), f) i g) ovog Statuta, predsjednici ili zamjenici predsjednika povjerenstava ili predsjednici ili zamjenici predsjednika stručnog razreda Komore.

(2) Predsjednik Komore ne može biti član tijela Komore iz članka 9. stavka 1. točke d), e), f) i g) ovog Statuta, predsjednik ili zamjenik predsjednika povjerenstava ili predsjednik ili zamjenik predsjednika stručnih razreda Komore, a Zamjenik predsjednika Komore ne može biti član tijela Komore iz članka 9. stavka 1. točke c), e), f) i g) predsjednik ili zamjenik predsjednika povjerenstava ili predsjednik ili zamjenik predsjednika stručnog razreda Komore.

(3) Članovi Upravnog odbora ne mogu biti članovi tijela Komore iz članka 9. stavka 1. točke e), f) i g) ovog Statuta.

(4) Članovi Etičkog odbora Komore ne mogu biti članovi tijela Komore iz članka 9. stavka 1. točke b), c), d), e) i g) ovog Statuta.

(5) Članovi Suda časti ne mogu biti članovi tijela Komore iz članka 9. stavka 1. točke b), c), d), e) i f) ovog Statuta.

(6) Članovi tijela Komore iz članka 9. stavka 1. točke b) do f) ovoga Statuta i članovi Suda časti iz reda ovlaštenih psihologa moraju ispunjavati uvjete iz članka 8. Zakona o psihološkoj djelatnosti kao i posebne uvjete propisane općim aktom Komore kojim se regulira postupak izbora i opoziva tijela Komore.

(7) Članovi tijela Komore iz članka 9. stavka 1. točke a) moraju ispunjavati uvjete iz članka 8. stavka 1. točaka 1., 3. 4., 5. i 6. Zakona o psihološkoj djelatnosti ovog Statuta kao i posebne uvjete propisane općim aktom Komore kojim se regulira postupak izbora i opoziva tijela Komore.

(8) Članovima tijela Komore iz članka 9. stavka 1. točke a) ovoga Statuta mandat prijevremeno prestaje:

– smrću,

– ostavkom, od dana predaje ostavke Komori,

– osudom za kazneno djelo iz članka 8. stavka 1. točke 4. Zakona o psihološkoj djelatnosti, od dana pravomoćnosti odluke suda,

– izricanjem prekršajne pravne sankcije za nasilje u obitelji, od dana pravomoćnosti odluke suda,

– pokretanjem kaznenog postupka za kazneno djelo spolnog zlostavljanja i iskorištavanja djeteta, od dana potvrđivanja optužnice pred nadležnim sudom,

– prestankom članstva u Hrvatskoj psihološkoj komori, od dana izvršnosti rješenja o ispisu iz Registra članova Hrvatske psihološke komore,

– izricanjem disciplinske mjere za disciplinsku povredu, od dana izvršnosti odluke disciplinskog tijela Komore.

– utvrđivanjem povrede Etičkog kodeksa psihološke djelatnosti, od dana dostave akta Etičkog odbora,

– izricanjem mjere privremene zabrane obavljanja vježbeničkog staža ili mjere prestanka prava na obavljanje vježbeničkog staža nakon obavljenog stručnog nadzora ili u disciplinskom postupku, od dana izricanja mjere,

– izricanjem mjere privremene zabrane obavljanja psihološke djelatnosti ili mjere prestanka prava na obavljanje psihološke djelatnosti nakon obavljenog stručnog nadzora ili u disciplinskom postupku, od dana izricanja mjere,

– osudom na bezuvjetnu kaznu zatvora dulju od šest mjeseci, od dana pravomoćnosti odluke suda,

– zabranom obavljanja vježbeničkog staža ili psihološke djelatnosti, od dana pravomoćnosti odluke suda ili drugog nadležnog tijela,

– razrješenjem.

(9) Članovima tijela Komore iz članka 9. stavka 1. točke b) do f) ovoga Statuta i članovima Suda časti iz reda ovlaštenih psihologa mandat prijevremeno prestaje:

– smrću,

– ostavkom, od dana predaje ostavke Komori,

– osudom za kazneno djelo iz članka 8. stavka 1. točke 4. Zakona o psihološkoj djelatnosti, od dana pravomoćnosti odluke suda,

– izricanjem prekršajne pravne sankcije za nasilje u obitelji, od dana pravomoćnosti odluke suda,

– pokretanjem kaznenog postupka za kazneno djelo spolnog zlostavljanja i iskorištavanja djeteta, od dana potvrđivanja optužnice pred nadležnim sudom,

– prestankom članstva u Hrvatskoj psihološkoj komori, od dana izvršnosti rješenja o ispisu iz Registra članova Hrvatske psihološke komore,

– izricanjem disciplinske mjere za disciplinsku povredu, od dana izvršnosti odluke disciplinskog tijela Komore,

– utvrđivanjem povrede Etičkog kodeksa psihološke djelatnosti, od dana dostave akta Etičkog odbora,

– izricanjem mjere privremene zabrane obavljanja psihološke djelatnosti ili mjere prestanka prava na obavljanje psihološke djelatnosti nakon obavljenog stručnog nadzora ili u disciplinskom postupku, od dana izricanja mjere,

– osudom na bezuvjetnu kaznu zatvora dulju od šest mjeseci, od dana pravomoćnosti odluke suda,

– zabranom obavljanja psihološke djelatnosti, od dana pravomoćnosti odluke suda ili drugog nadležnog tijela,

– izborom u tijelo Komore za koje je člankom 9. stavkom 1., 2., 3. i 4. propisana nemogućnost istodobnog članstva u tim tijelima Komore

– razrješenjem.

(10) Predsjedniku Komore, Zamjeniku predsjednika Komore, članu Nadzornog odbora, članu Etičkog odbora i članu Suda časti iz redova članova Komore prestankom mandata u tijelu Komore u koje je izabran prestaje i članstvo u Skupštini.

(11) Članovima Suda časti iz reda sudaca profesionalaca mandat prijevremeno prestaje:

– smrću,

– ostavkom, od dana predaje ostavke Komori,

– razrješenjem.

(12) U ostalim slučajevima iz stavka 10. ovog članka članovima tijela Komore iz članka 9. stavka 1. točke b) do f) ovoga Statuta i članovima Suda časti iz reda ovlaštenih psihologa mandat prijevremeno prestaje prestankom prava na obavljanje psihološke djelatnosti, od dana prestanka prava na obavljanje psihološke djelatnosti.«.

Članak 7.

U članku 11. stavak. 1. mijenja se i glasi:

»(1) U slučaju prijevremenog prestanka mandata člana tijela Komore iz članka 9. stavka 1. točke b) do f) ovoga Statuta i članovima Suda časti iz reda ovlaštenih psihologa provode se novi izbori za člana tijela.«.

Članak 8.

U članku 11. stavak 5. briše se.

Članak 9.

Iza članka 11. dodaje se novi članak 11.a koji glasi:

»Članak 11.a

(1) U slučaju prijevremenog prestanka mandata člana Skupštine zamjenjuje ga kandidat koji je bio prvi neizabrani kandidat na izbornoj listi na kojoj je izabran član Skupštine kojem je mandat prijevremeno prestao, pod uvjetom da je prvi neizabrani kandidat dobio najmanje 1 (jedan) glas.

(2) U slučaju da prvi neizabrani kandidat iz prethodnog stavka ovog članka odbije mandat, mandat će se ponuditi prvom sljedećem kandidatu na izbornoj listi koji je dobio najmanje 1 (jedan) glas i tako redom dok jedan od kandidata ne prihvati mandat.

(3) Ukoliko na izbornoj listi na kojoj je izabran kandidat kojem je mandat prijevremeno prestao nije bilo neizabranih kandidata ili niti jedan od neizabranih kandidata nije dobio najmanje 1 (jedan) glas ili niti jedan od neizabranih kandidata ne prihvati mandat provode se novi izbori.

(4) Izbori iz stavka 3. ovog članka održat će se najkasnije u roku od dvanaest (12) mjeseci od nastanka okolnosti iz stavka 1. ovog članka.

(5) Članu Skupštine koji stupio u mandat člana kojem je mandat prijevremeno prestao mandat traje do kraja mandata Skupštine.«.

Članak 10.

Iza članka 11.a dodaje se novi članak 11.b koji glasi:

»Članak 11.b

(1) Ukoliko zbog više sile nije moguće provesti izbore za članove tijela Komore kojima je istekao mandat u tome tijelu, mandat postojećih članova tijela Komore produžava se do stupanja na dužnost novoizabranih članova istog tijela.

(2) Izbori iz stavka 1. ovog članka moraju se održati čim se za to ostvare uvjeti.

(3) Odredbe ovog članka ne odnose se na slučajeve prijevremenog prestanka mandata članovima tijela Komore.«.

Članak 11.

U članku 12. stavak 1. mijenja se i glasi:

»(1) Skupština Komore najviše je tijelo Komore koje odlučuje u skladu s ovlaštenjima danim Zakonom o psihološkoj djelatnosti i ovim Statutom.«.

Iza stavka 1. dodaju se novi stavci 2. i 3. koji glase:

»(2) Skupštinu čine predstavnici članova Komore izabrani u skladu s ovim Statutom.

(3) Predstavnici članova Komore koji se biraju iz izbornih jedinica utvrđenih odredbama ovog Statuta biraju se na vrijeme od 4 godine.«.

U dosadašnjem stavku 2. koji postaje stavak 4. iza alineje 6. dodaje nova alineja 7. koja glasi:

» – druge opće akte i odluke koji financijski obvezuju članove Komore.«.

Dosadašnje alineje 7. do 9. postaju alineje 8. do 10.

Iza stavka 4. dodaje se novi stavak 5. koji glasi:

»(5) Osim poslova iz stavka 4. ovog članka Skupština Komore obavlja i sljedeće poslove:

– bira i razrješava članove Upravnog odbora, Nadzornog odbora, Predsjednika i Zamjenika predsjednika Komore te članove Suda časti iz reda sudaca profesionalaca,

– obavlja i druge poslove određene Statutom ili aktima Komore.

Članak 12.

Iza članka 12. dodaje se novi članak 12.a koji glasi:

»Članak 12.a

(1) Skupštinu čine izabrani članovi tijela Komore iz članka 9. stavka 1. točke b), c), d), e), f) i članovi Suda časti iz reda članova Komore te broj članova Skupštine utvrđen po izbornim jedinicama na način da jedan predstavnik dolazi na svaki započeti broj od 100 (sto) članova Komore u pojedinoj izbornoj jedinici.

(2) Izborne jedinice obuhvaćaju sljedeća zakonom utvrđena područja županija:

1. Panonska Hrvatska za područje Bjelovarsko-bilogorske, Virovitičko podravske, Požeško-slavonske, Brodsko-posavske, Osječko-baranjske i Vukovarsko-srijemske županije.

2. Jadranska Hrvatska – sjever za područja Istarske, Primor­sko-goranske, Ličko-senjske i Karlovačke županije,

3. Jadranska Hrvatska – jug za područja Zadarske, Šiben­sko-kninske, Splitsko-dalmatinske i Dubrovačko-neretvanske županije,

4. Grad Zagreb za područje Grada Zagreba,

5. Sjeverna Hrvatska za područje Međimurske, Varaždinske, Koprivničko-križevačke, Krapinsko-zagorske, Zagrebačke i Sisa­čko-moslavačke županije.«.

Članak 13.

U članku 13. stavku 2. riječi »članovima Komore« zamjenjuje se riječima »članovima Skupštine.«.

U stavku 3. riječi »članovi Komore« zamjenjuju se riječima »članovi Skupštine«.

Iza stavka 4. dodaje se novi stavak 5. koji glasi:

»(5) Najmanje 20 % članova Skupštine može Predsjednika Komore zatražiti sazivanje Skupštine. Članovi Skupštine su obvezni dostaviti popis članova Skupštine s registarskim brojem, OIB-om i vlastoručnim potpisom te prijedlog dnevnog reda i materijale. Predsjednik Komore obvezan je, ukoliko su ispunjeni svi uvjeti, sazvati Skupštinu.«.

Dosadašnji stavci 5. i 6. postaju stavci 6. i 7.

U stavku 6. iza riječi »10 % članova« dodaje se riječ »Komore«.

Članak 14.

U članku 14. stavak 1. mijenja se i glasi:

»(1) Skupštinu Komore saziva, njome predsjeda te akte Skupštine potpisuje Predsjednik Komore.«.

Stavci 2., 3. i 4. brišu se.

Članak 15.

Članak 15. briše se.

Članak 16.

Članak 16. briše se.

Članak 17.

Članak 17. mijenja se i glasi:

»Članak 17.

(1) Skupština može početi s radom s danom kada je izabrana natpolovična većina ukupno predviđenog broja članova Skupštine.

(2) Skupština donosi odluke iz svog djelokruga većinom glasova nazočnih članova ako je na sjednici nazočna većina članova.«.

Članak 18.

Iza članka 17. dodaje se novi članak 17.a koji glasi:

»Članak 17.a

(1) Skupština Komore odluke iz svoje nadležnosti u pravilu donosi javnim glasovanjem.

(2) Javno glasovanje provodi se izjašnjavanjem »ZA« ili »PROTIV« prijedloga, a članovi Skupštine Komore mogu se suzdržati od glasovanja.

(3) Suzdržani glasovi ne uzimaju se u obzir.«.

Članak 19.

Članak 18. briše se.

Članak 20.

U članku 19. stavku 1. alineji 1. iza riječi »Komore« dodaju se riječi »sukladno odredbama Statuta i drugih općih akata Komore«.

Alineja 4. mijenja se i glasi:

» – osniva stručne razrede i druga radna tijela te imenuje i razrješava njihove članove,«.

Iza alineje 4. dodaje se nova alineja 5. koja glasi:

» – imenuje i razrješava članove povjerenstava,«.

Dosadašnje alineje 5., 6., 7., 8., 9., 10., 11. i 12. postaju alineje 6., 7., 8., 9., 10., 11., 12. i 13.

Alineja 6. mijenja se i glasi:

» – prati i usklađuje rad povjerenstava i stručnih razreda,«.

U alineji 7. iza riječi »drugih« dodaje se riječ »općih«.

Alineja 9. mijenja se i glasi:

» – donosi odluku o naknadama za postupke iz nadležnosti Komore i odluke o naknadama za druge usluge,«.

Iza alineje 9. dodaje se nova alineja 10. koja glasi:

» – na prijedlog stručnih razreda donosi naputke i standarde rada za pojedina područja psihološke djelatnosti,«.

Dosadašnje alineje 10., 11., 12. i 13. postaju alineje 11., 12., 13. i 14.

Iza alineje 12. dodaju se nove alineje 13. i 14. koje glase:

» – imenuje izborno povjerenstvo za provedbu izbora i raspisuje izbore za članove tijela Komore,

– predlaže kandidate za članove Suda časti iz reda sudaca profesionalaca,«.

Dosadašnje alineje 13. i 14. postaju alineje 15. i 16.

Članak 21.

U članku 21. stavku 2. alineja 1. mijenja se i glasi:

» – saziva i predsjedava Skupštinom,«.

Iza alineje 2. dodaje se nova alineja 3. koja glasi:

» – potpisuje akte Skupštine,«.

Dosadašnje alineje 3., 4., 5., 6. i 7. postaju alineje 4., 5., 6., 7. i 8.

Alineja 6. mijenja se i glasi:

» – potpisuje ugovore koje sklapa Komora do iznosa od 4.000,00 eura samostalno, od 4.001,00 do 20.000,00 eura uz suglasnost Upravnog odbora, a od 20.001,00 eura uz suglasnost Skupštine, «.

Iza alineje 8. dodaje se nova alineja 9. koja glasi:

» – upravlja i rukovodi radom Tajništva Komore,«.

Dosadašnje alineje 9. i 10. postaju alineje 10. i 11.

Iza stavka 2. dodaje se novi stavak 3. koji glasi:

»(3) Osim poslova iz stavka 2. ovog članka Predsjednik Komore obavlja i druge poslove za koje je posebnim propisima određeno da ih obavlja čelnik tijela.«.

Članak 22.

U članku 24. dodaje se novi stavak 1. koji glasi:

»(1) Nadzorni odbor dužan je najmanje dva puta godišnje pregledati financijsko poslovanje Komore te godišnja financijska izvješća.«.

Dosadašnji stavci 1., 2. i 3. postaju stavci 2., 3. i 4.

Članak 23.

U članku 25. iza stavka 1. dodaje se novi stavak 2. koji glasi:

»(2) Skupština će, osim u slučajevima iz stavka 1. ovoga članka, razriješiti Predsjednika Komore i u slučaju da ne podnese nadležnom ministarstvu na prethodno mišljenje Godišnji program rada i financijski plan do 30. studenoga tekuće godine za iduću godinu ili ne otkloni nedostatke na koje je uputilo Ministarstvo i navedene akte ne podnese Ministarstvu na ponovno prethodno mišljenje u roku od 30 dana od primitka obavijesti Ministarstva o uskrati pozitivnog mišljenja.«.

U dosadašnjem stavku 2. koji postaje stavak 3. iza riječi: »Predsjednika« dodaje se zarez te riječi »Zamjenika predsjednika i članove Upravnog odbora.«.

Članak 24.

U članku 26. stavku 3. riječi »stavka 1. alineje 2., 3., 4. i 5.« i »članova Komore« zamjenjuju se riječima »osim u slučaju iz stavka 1. alineje 1.« i »članova Skupštine«.

U članku 26. iza stavka 6. dodaje se stavak 7. koji glasi:

»(7) U slučajevima kada Skupština, temeljem podnesenog zahtjeva iz stavka 3. ovog članka, ne izglasa razrješenje Predsjednika ili Zamjenika predsjednika ili predsjednika ili člana Upravnog ili Nadzornog odbora, takav zahtjev se za istog člana tijela Komore ne može ponovno podnijeti prije isteka roka od 6 mjeseci od dana održavanja sjednice Skupštine na kojoj se glasalo o razrješenju.«.

Članak 25.

U članku 27. alineji 2. iza riječi »vježbenika« dodaju se riječi »te utvrđuje povrede etičkog kodeksa psihološke djelatnosti«.

U alineji 3. riječi »Kodeksa etike psihološke djelatnosti« zamjenjuju se riječima »etičkog kodeksa psihološke djelatnosti«.

U članku 27. alineji 3. iza riječi »radu« dodaju se riječi »koje povrede ili nepravilnosti ne predstavljaju povredu etičkog kodeksa psihološke djelatnosti,«.

U članku 27. alineji 5. riječi »Kodeksa etike psihološke djelatnosti« zamjenjuju se riječima »etičkog kodeksa psihološke djelatnosti«.

Članak 26.

U članku 28. stavak 1. mijenja se i glasi:

»(1) Etički odbor ima pet članova koje biraju članovi Komore na neposrednim i tajnim izborima, na mandat od četiri godine, a koji mogu biti ponovno birani.«.

Članak 27.

Iza članka 28. dodaje se članak 28.a koji glasi:

»Članak 28.a

(1) Istekom roka od godine dana od dana dostave akta Etičkog odbora kojim je izdano obrazloženo upozorenje ovlaštenom psihologu ili psihologu vježbeniku izdano upozorenje se briše.

(2) Istekom roka od dvije godine od dana dostave akta Etičkog odbora kojim je utvrđena povreda etičkog kodeksa psihološke djelatnosti ovlaštenom psihologu ili psihologu vježbeniku utvrđena povreda se briše, pod uvjetom da za povredu nije pokrenut disciplinski postupak protiv ovlaštenog psihologa ili psihologa vježbenika.«.

Članak 28.

U članku 29. stavak 2. mijenja se i glasi:

»(2) Sud časti ima pet članova od kojih tri člana iz reda ovlaštenih psihologa i dva člana iz reda sudaca profesionalaca, a koji mogu biti ponovno birani odnosno imenovani.«.

Iza stavka 2. dodaje se novi stavak 3. koji glasi:

»(3) Članove Suda časti iz reda ovlaštenih psihologa biraju članovi Komore na neposrednim i tajnim izborima, a članove Suda časti iz reda sudaca profesionalaca imenuje Skupština na mandat od četiri godine.«.

Dosadašnji stavci 3. i 4. postaju stavci 4. i 5.

Stavak 4. mijenja se i glasi:

»(4) Sud časti na svojoj prvoj sjednici između članova iz reda sudaca profesionalaca bira predsjednika i zamjenika predsjednika Suda časti.«.

Članak 29.

Iza poglavlja IX. dodaje se poglavlje IX.a s člancima 32.a do 32.b i naslovima iznad njih:

»IX.a RAZRJEŠENJE PREDSJEDNIKA ILI ČLANA ETIČKOG ODBORA ILI SUDA ČASTI

Članak 32.a

(1) Članovi Komore će razriješiti predsjednika ili člana Etičkog odbora ili Suda časti iz reda ovlaštenih psihologa i prije isteka mandata za koji je izabran ako:

– to osobno zatraži,

– krši propise i opće akte Komore,

– ne provodi odluke tijela Komore,

– nesavjesnim ili nepravilnim radom prouzroči Komori veću štetu,

– članovi Komore iz drugih opravdanih razloga ocijene da više ne može izvršavati povjerene ovlasti.

(2) Članovi Skupštine će razriješiti predsjednika Suda časti ili člana Suda časti iz reda sudaca profesionalaca i prije isteka mandata za koji je izabran ako:

– to osobno zatraži,

– krši propise i opće akte Komore,

– ne provodi odluke tijela Komore,

– nesavjesnim ili nepravilnim radom prouzroči Komori veću štetu,

– članovi Komore iz drugih opravdanih razloga ocijene da više ne može izvršavati povjerene ovlasti.

Članak 32.b

(1) Predsjednik ili član Etičkog odbora ili Suda časti koji želi biti razriješen obvezan je o tome pisanim putem obavijestiti Predsjednika.

(2) Predsjednik je obvezan u roku od 15 (petnaest) dana od zaprimanja pisane obavijesti iz stavka 1. ovog članka pokrenuti postupak razrješenja radi odlučivanja o razrješenju.

(3) U slučajevima iz članka 32.a stavka 1. alineje 2., 3., 4. i 5. najmanje 10 % članova Komore može pisanim putem zatražiti razrješenje predsjednika ili člana Etičkog odbora ili Suda časti iz reda ovlaštenih psihologa uz navođenje razloga razrješenja iz članka 32.a i obrazloženje tog razloga kao i prilaganje dokaza ukoliko istima raspolaže. Uz zahtjev za razrješenje članovi su obvezni dostaviti popis članova s registarskim brojem, OIB-om i vlastoručnim potpisom.

(4) U slučajevima iz članka 32.a stavka 2. alineje 2., 3., 4. i 5. najmanje 10 % članova Skupštine može pisanim putem zatražiti razrješenje predsjednika Suda časti ili člana Suda časti iz reda sudaca profesionalaca uz navođenje razloga razrješenja iz članka 32.a i obrazloženje tog razloga kao i prilaganje dokaza ukoliko istima raspolaže. Uz zahtjev za razrješenje članovi su obvezni dostaviti popis članova s registarskim brojem, OIB-om i vlastoručnim potpisom.

(5) Zahtjev za razrješenje s prilozima iz prethodnog stavka ovog članka dostavlja se Predsjedniku.

(6) Predsjednik je obvezan u roku od 15 (petnaest) dana od zaprimanja pisane obavijesti iz stavka 3. ovog članka, ukoliko su ispunjeni uvjeti, pokrenuti postupak razrješenja radi odlučivanja o razrješenju.

(7) U slučajevima kada članovi Komore, temeljem podnesenog zahtjeva iz stavka 3. ovog članka, ne izglasaju razrješenje predsjednika ili člana Etičkog odbora ili Suda časti iz reda ovlaštenih psihologa, takav zahtjev se za istog člana tijela Komore ne može ponovno podnijeti prije isteka roka od 6 mjeseci od dana odlučivanja o razrješenju.

(8) U slučajevima kada članovi Skupštine, temeljem podnesenog zahtjeva iz stavka 3. ovog članka, ne izglasaju razrješenje predsjednika Suda časti ili člana Suda časti iz reda sudaca profesionalaca, takav zahtjev se za istog člana Suda časti ne može ponovno podnijeti prije isteka roka od 6 mjeseci od dana odlučivanja o razrješenju.«.

Članak 30.

U članku 33. stavak 3. mijenja se i glasi:

»(3) Tajnik Komore:

– planira, organizira i vodi rad Tajništva,

– potpisuje izvatke iz evidencija iz članka 7. stavka 1. ovog Statuta,

– utvrđuje pročišćeni tekst općih akata Komore, uz suglasnost Predsjednika Komore.

– obavlja druge poslove koje mu odlukom povjeri Predsjednik Komore.«.

Članak 31.

U članku 34. stavku 1. riječi »Tajništvo samostalno postupa« zamjenjuju se riječima »Službene osobe u Tajništvu samostalno postupaju«.

U stavku 2. riječi »radnici Tajništva« zamjenjuju se riječima »službene osobe«.

U stavku 3. riječi »radnika Tajništva« zamjenjuju se riječima »službene osobe«.

U stavku 4. alineja 1. mijenja se i glasi:

» – priprema nacrte općih i pojedinačnih akata koje donosi Skupština, Upravni odbor, Predsjednik i druga tijela Komore,«.

Alineja 2. briše se.

Dosadašnje alineje 3., 4. i 5. postaju alineje 2., 3. i 4.

Članak 32.

U članku 37. riječi »web-stranice« zamjenjuju se riječima »mrežne stranice«.

PRIJELAZNE I ZAVRŠNE ODREDBE

Članak 33.

(1) Povjerenstva, stručni razredi i druga radna tijela osnovana prije stupanja na snagu ovih Izmjena i dopuna Statuta nastavljaju s radom.

(2) Članovi Suda časti zatečeni na dužnosti na dan stupanja na snagu ovih Izmjena i dopuna Statuta nastavljaju s radom do isteka mandata na koji su izabrani.

Članak 34.

(1) Komora je dužna uskladiti opće akte s odredbama ovih Izmjena i dopuna Statuta u roku od godine dana od dana njihova stupanja na snagu.

(2) Postupci započeti prije dana stupanja na snagu ovih Izmjena i dopuna Statuta dovršit će se prema odredbama Statuta koji je bio na snazi u vrijeme pokretanja postupka.

Članak 35.

Ove Izmjene i dopune Statuta objavljuju se u »Narodnim novinama«, a stupaju na snagu osmoga dana od dana objave u »Narodnim novinama«.

Iznimno od odredbe stavka 1. ovoga članka, odredba članka 21. stavka 4. ovih Izmjena i dopuna Statuta stupa na snagu na dan uvođenja eura kao službene valute u Republici Hrvatskoj.

Klasa: 011-02/20-03/01
 Urbroj: 251-375/01-01-22-36
 Zagreb 17. rujna 2022.

Predsjednik
 Hrvatske psihološke komore
 Dejvid Zombori, v. r.